હું દંભનો માણસ નથી. મને જે કંઈ લાગે તે સાવ નિખાલસપણે કહેવામાં માનું છું. ગોળ-ગોળ વાત કરતાં મને ફાવતી નથી. હું પ્રત્યેક માણસને એક મ્યુઝિકલ ઈન્સ્ટ્રુમેન્ટ તરીકે જોઉં છું અને વાંસળીએ શરણાઈની જેમ વાગવું જોઈએ કે પિયાનોએ હાર્મોનિયમ થવું જોઈએ એવું હું માનતો નથી અને એને જ કારણે મારી લગભગ બધા જ સાથે મૈત્રી હેમખેમ રહી છે, કારણ હું પોતે મ્યુઝિકલ ઑર્કેસ્ટ્રા કન્ડક્ટ કરું છું એવો અહમ મારામાં નથી. માણસે સ્વત્વ અને અહમ બંને વચ્ચેનો ભેદ ઓળખી લેવો જોઈએ.